Rkp:n puheenjohtaja vaihtuu kesäkuussa Turun puoluepäivillä.

Carl Haglund, 36, ei aio jatkaa Ruotsalaisen kansanpuolueen johdossa, kertovat Helsingin Sanomat ja Hufvudstadsbladet.

– Kyllä tämä oli urani vaikein päätös, hän myöntää HS:n haastattelussa (oheisella HSTV:n videolla).

Haglund haluaa jatkossa viettää enemmän aikaa perheensä kanssa. Hänen mukaansa Rkp ansaitsee puheenjohtajan, joka tahtoo kiihkeästi ministerin tehtävään.

– Viimeisen vuoden aikana hallituksessa minulta katosi usko järkevän politiikan tekemiseen. Se oli ihan järkyttävä vuosi, karmeaa soutamista ja huopaamista. Ja mikä pahinta on, sama jatkuu, politiikan päätöksentekokykyyn turhautunut Haglund sanoo.

Hän korostaa myös sitä, että puolueen puheenjohtajan on näytettävä esimerkkiä ja oltava ehdolla kevään 2017 kuntavaaleissa.

– Minä en aio olla ehdolla.